Ομπάμα: Έχει σημειωθεί πρόοδος
το ετήσιο διάγγελμα του αμερικανού Προέδρου "για την κατάσταση της Αμερικανικής Συμπολιτείας"
Στο φλέγον θέμα της οικονομίας, της αγοράς εργασίας και της τόνωσης της αμερικανικής μεσαίας τάξης, επικεντρώθηκε ο Πρόεδρος Ομπάμα στο ετήσιο διάγγελμα του στο Κογκρέσο για την κατάσταση της Αμερικανικής Συμπολιτείας, λέγοντας ότι «έχει σημειωθεί πρόοδος». Με κύριο στόχο την αποκατάσταση του αμερικανικού ονείρου, όπου όταν δουλεύει κανείς σκληρά και τηρεί τις υποχρεώσεις του προοδεύει, ανεξάρτητα από την προέλευση ή καταγωγή του, ο Πρόεδρος Ομπάμα τόνισε στα μέλη του Κογκρέσου ότι κύριο μέλημα αυτής της γενιάς θα πρέπει να γίνει η επανεκκίνηση της πραγματικής μηχανής της αμερικανικής οικονομικής ανάπτυξης, δηλαδή μιας ευημερούσας μεσαίας τάξης. Ο κ. Ομπάμα επεσήμανε παράλληλα ότι η χώρα χρειάζεται ένα «εξυπνότερο», όχι ένα «μεγαλύτερο» κράτος και ότι οι προτάσεις του είναι δημοσιονομικά ουδέτερες, δηλαδή δεν αυξάνουν το έλλειμμα της χώρας. «Πρέπει να διασφαλίσουμε ότι το κράτος δουλεύει για τους πολλούς και όχι μόνο για λίγους, ότι ενθαρρύνει την ιδιωτική πρωτοβουλία και ανοίγει πόρτες ευκαιριών για κάθε παιδί απ’ άκρη σ’ άκρη της χώρας», τόνισε ο κ. Ομπάμα. Ο αμερικανός Πρόεδρος ζήτησε απ’ το Κογκρέσο να εγκρίνει νομοσχέδια που επενδύουν σε προγράμματα τόνωσης της οικονομίας, όπως έργα υποδομής, έρευνας, παιδείας και καθαρής ενέργειας και σημείωσε ότι προτεραιότητα του είναι να κάνει την Αμερική μαγνήτη για νέες θέσεις εργασίας και βιομηχανία και πρότεινε την αύξηση του κατώτατου ημερομισθίου στα $9 την ώρα και την σύνδεση του με το κόστος ζωής. «Οι περισσότεροι αμερικανοί, ανεξαρτήτως κόμματος, κατανοούν ότι δεν μπορούμε να επιτύχουμε την ευημερία μόνο με περικοπές. Μια οικονομική ανάπτυξη ευρείας βάσης προϋποθέτει μια εξισορροπημένη προσέγγιση στην μείωση του ελλείμματος, με περικοπές δαπανών, αλλά και αύξηση των εσόδων, με την συμμετοχή όλων», επεσήμανε ο αμερικανός Πρόεδρος. Για το μεταναστευτικό ο κ. Ομπάμα σημείωσε ότι ήρθε η ώρα να μεταρρυθμίσουμε την μεταναστευτική νομοθεσία της χώρας, ενισχύοντας την ασφάλεια των συνόρων, δημιουργώντας υπεύθυνο οδικό χάρτη, με συγκεκριμένες προϋποθέσεις για τους μετανάστες να πάρουν αμερικανική υπηκοότητα, και βελτιώνοντας το νομικό υπόβαθρο του μεταναστευτικού συστήματος. Για το θέμα του πολέμου στο Αφγανιστάν, ο Πρόεδρος Ομπάμα ανακοίνωσε ότι «οι ΗΠΑ θα ολοκληρώσουν το έργο τους στο Αφγανιστάν που είναι η τελική ήττα της Αλ Κάιντα» και πρόσθεσε ότι σχεδόν οι μισές αμερικανικές δυνάμεις που υπηρετούν εκεί δηλαδή περίπου 34 χιλιάδες θα επιστρέψουν μέσα στο χρόνο, με προγραμματισμένη την πλήρη μεταβίβαση της εξουσίας στους Αφγανούς και το τέλος του πολέμου στη χώρα αυτή το 2014. Σε άλλα θέματα εξωτερικής πολιτικής ο κ. Ομπάμα δήλωσε ότι θα κάνει ότι το απαραίτητο για να αποτρέψει το Ιράν απ’ το να αποκτήσει πυρηνικό όπλο και θα συνεχίσει την συνεργασία με τη Ρωσία για περαιτέρω μείωση του αμερικανικού και του ρωσικού πυρηνικού οπλοστασίου, ενώ ανακοίνωσε παράλληλα πρόταση για περιεκτική συμφωνία ελεύθερου εμπορίου με την Ευρωπαϊκή Ένωση. «Ελεύθερες και δίκαιες εμπορικές σχέσεις με την άλλη πλευρά του Ατλαντικού θα υποστηρίξουν εκατομμύρια καλά αμειβόμενες εργασιακές θέσεις στις ΗΠΑ», τόνισε ο αμερικανός Πρόεδρος. Τέλος, δύο μήνες μετά την αιματοχυσία στο Νιούταουν του Κονέκτικατ, ο κ. Ομπάμα τόνισε ότι ήρθε η ώρα για σοβαρές μεταρρυθμίσεις στο θέμα της οπλοκατοχής, που, όπως είπε, έχουν την υποστήριξη της συντριπτικής πλειοψηφίας των Αμερικανών. Την απάντηση από πλευράς Ρεπουμπλικανικού Κόμματος έδωσε ο ισπανόφωνος γιός μεταναστών Γερουσιαστής από τη Φλόριντα, Μάρκο Ρούμπιο, ο οποίος δήλωσε ότι όλα τα προβλήματα δεν μπορούν να επιλυθούν από το κράτος και σημείωσε ότι μια οικονομία ελεύθερης αγοράς αποτελεί την πηγή της ευημερίας της μεσαίας τάξης. «Εξαρτάται απ’ όλους μας, όλους τους πολίτες των ΗΠΑ, το επόμενο κεφάλαιο της αμερικανικής μας ιστορίας». Μ’ αυτή τη φράση ολοκλήρωσε ο Πρόεδρος Ομπάμα το φετινό του διάγγελμα για την κατάσταση της Αμερικανικής συμπολιτείας.